31-05-2024

Sags nr.: 2024 - 9180

Dok. nr. 24138395

Postboks 909  
3900 Nuuk  
Tlf.: (+299) 34 50 00  
E-mail: box909@nanoq.gl  
www.naalakkersuisut.gl

|  |
| --- |
| Departementet for Erhverv, Handel, Råstoffer, Justitsområdet og Ligestilling [Navn 2]  Att: Kathrine Ødegård  isiin@nanoq.gl med kopi til odka@nanoq.gl |
| **Departementet for Boliger og Infrastrukturs høringssvar til ”Forslag til: Inatsisartutlov om koncession til turistvirksomhed i udvalgte områder”** |

Departementet for Boliger og Infrastruktur vil gerne takke for muligheden for at fremkomme med høringssvar til *”Forslag til: Inatsisartutlov om koncession til turistvirksomhed i udvalgte områder”* og bemærkninger til lovforslaget. Departementet modtog høringsmaterialet den 29. april 2024 og med frist for fremsendelse af høringssvar fastsat til den 28. maj 2024. Det forsinkede høringssvar beklages.

Departementet for Boliger og Infrastruktur bemærker, at *”Forslag til: Inatsisartutlov om koncession til turistvirksomhed i udvalgte områder”* i vidt omfang svarer til den gældende *”Inatsisartutlov om koncession til turistvirksomhed i udvalgte landområder”.*

Nedenstående høringssvar vil alene gå i dybden med lovforslaget, for så vidt bestemmelserne i lovforslaget adskiller sig fra den gældende lov.

Departementet har dog tilføjet en række tekstnære kommentarer i dokumentet med lovforslaget, herunder i relation til bestemmelser, der i lovforslaget er videreført fra den gældende lov. Kommentarerne sigter til at forbedre lovforslaget i sin helhed.

Departementet bemærker, at definitionerne i lovforslagets § 2, er mere fyldestgørende end den gældende lovs § 3. Departementet anser det i denne sammenhæng for gavnligt, at lovforslagets § 2 stemmer overens med definitionerne i *”Forslag til: Inatsisartutlov om turistvirksomhed, om zoneinddeling m.v. for erhvervsmæssig virksomhed og begrænsning i adgang til visse områder”.*

**Begreberne ”grønlandske arbejdstagere” og ”grønlandske leverandører”**

Begreberne *”grønlandske leverandører”* og *”grønlandske arbejdstagere”* adskiller sig væsentligt fra den gældende lov. Ordlyden med hensyn til *”grønlandske”* kan umiddelbart give det indtryk, at der skelnes på baggrund af etnicitet. Definitionerne i lovforslaget gør det dog tydeligt, at det alene angår, at arbejdstageren har folkeregisteradresse i Grønland eller at leverandøren er registreret som hjemmehørende i Grønland, jfr. § 2, stk. 5 og stk. 6. Departementet for Boliger og Infrastruktur finder det derfor positivt, at forslaget angår ikke-diskriminerende og saglige kriterier.

Departementet anerkender ligeledes kriterierne i blandt andet § 13, stk. 1, såsom beskyttelse af natur, miljø, klima og arbejdstagerrettigheder. Departementet finder det desuden positivt med § 13, stk. 2, der angiver: *”Naalakkersuisut kan endvidere fastsætte andre relevante, objektive og ikke-diskriminerende udvælgelseskriterier”.*

Under § 13 indgår henvisningen til *”Ansøgerens evne og villighed til at anvende grønlandske arbejdstagere og grønlandske leverandører af varer og tjenesteydelser ved udførelsen af aktiviteter efter koncessionen”*. Departementet finder, at kriteriet også her anvendes på en ikke-diskriminerende og saglig måde. Departementet bemærker samtidig, at kriteriet alene anvendes som ét blandt flere kriterier.

**Folkeregisteradresse i Grønland**

§ 19 er en udvikling af § 14 i den gældende lov. Departementet for Boliger og Infrastruktur bemærker her, at det følger af den gældende lov, at koncession til turistvirksomhed kun kan meddeles til en person, der har haft folkeregisteradresse i Grønland i en periode, der mindst omfatter de forudgående 2 år. Dette er i lovforslagets § 19, stk. 1, nr. 1, udvidet til *“en samlet periode, der mindst omfatter de forudgående 5 år”*.

Ordlyden i lovforslaget er *“samlet”* periode. Bemærkningerne giver imidlertid indtrykket, at det har været tanken med lovforslaget, at der skulle stå *“sammenhængende”* periode. Det skal her bemærkes, at det får vidt forskellige konsekvenser, om der står *”samlet”* eller *”sammenhængende”*.

Hvis kravet blot er en *“samlet”* periode på 5 år, så afholder det ikke en person fra i en periode at få folkeregisteradresse i et andet land.

I det nedestående tager Departementet for Boliger og Infrastruktur udgangspunkt i, at tanken med lovforslaget er en *“sammenhængende”* periode på de forudgående 5 år.

Departementet vil gerne opfordre til, at det bliver grundigt overvejet, hvilke uhensigtsmæssige konsekvenser det kan få at udvide perioden til 5 år, i forhold til bestemmelsen i den gældende lov hvor perioden er på 2 år. Der kan tænkes en række tilfælde, hvor en person kan have behov for at skifte folkeregisteradresse i en periode og hvor det derfor synes drastisk, at behovet for at skifte folkeregisteradresse skal medføre, at personens ret til at drive koncessioneret virksomhed ophører.

Til gengæld mener departementet, at § 19, stk. 1, nr. 2-5 alle er udmærkede. Kravene om folkeregisteradresse i Grønland på tidspunktet for meddelelse af koncession, fuld skattepligt til Grønland og sund økonomi forekommer således proportionale.

Departementet mener, at det bør overvejes, hvilke uhensigtsmæssige konsekvenser det kan få, når § 19, stk. 2 fastslår, at kravene i § 19, stk. 1 skal være opfyldt i hele koncessionsperioden. Departementet vil således foreslå, at der indsættes en bestemmelse, som indrømmer undtagelse til kravet om opretholdelse af folkeregisteradresse i Grønland. Undtagelsen kan eksempelvis være i form af mulighed for at søge om dispensation ved behov for at skifte folkeregisteradresse i en periode.

Mens § 19 i lovforslaget angår meddelse af koncession til fysiske personer, så angår § 20 selskaber. Departementet for Boliger og Infrastruktur finder, at paragraffen er udmærket, for så vidt angår kravene om hjemsted i Grønland og sund økonomi.

Departementet vil dog påpege, at overvejelserne angående § 19, stk. 1, nr. 1, nævnt ovenfor, også gør sig gældende i det omfang, § 20 henviser til kravene i § 19.

Ovenstående kommentar til § 19, stk. 2 må gentages for så vidt angår § 20, stk. 2. Forslaget til § 20, stk. 2 lyder: *“Et selskab, der er rettighedshaver efter koncession, skal i hele koncessionsperioden opfylde kravene i stk. 1”.* Departementet vil således opfordre til, at der eventuelt indsættes en undtagelse/dispensationsmulighed i forhold til kravet om folkeregisteradresse i Grønland i de forudgående 5 år.

**Aktivitetsplan**

§ 24 i lovforslaget tager udgangspunkt i den gældende lovs §§ 17, 19 og 24. Departementet finder det relevant, at lovforslagets § 24 understreger, at der i vurderingen af en aktivitetsplan lægges vægt på opfyldelsen af sikkerhedsmæssige forpligtelser, overholdelse af arbejdsret og kollektive aftaler, bestræbelserne på at undgå personskade, natur- og miljøbeskyttelse, samt miljøgenopretning.

Lovforslagets § 24, stk. 1, nr. 3, fastslår, at rettighedshaverens anvendelse af *“grønlandske arbejdstagere og grønlandske leverandører”* skal indgå i aktivitetsplanen. Departementet finder, at dette er et væsentligt forhold at få belyst i en aktivitetsplan og finder samtidig, at bestemmelsen er saglig og ikke-diskriminerende.

**Overgangsperiode**

Det følger af lovforslagets § 36, stk. 3, at *“Inatisartutlovens §§ 19 og 20 finder til og med 1. januar 2026 ikke anvendelse på koncessioner til turistvirksomhed, der lovligt udøves på tidspunktet for inatsiartutlovens ikrafttræden.”*

Den foreslåede bestemmelse i § 36, stk. 3 giver imidlertid ikke den fysiske eller juridiske person adgang til at opfylde kravene i forslagets §§ 19 og 20, idet kravene i §§ 19 og 20 angår en sammenhængende periode på de forudgående 5 år. Den fysiske eller juridiske person har selvsagt ikke mulighed for at komme i overensstemmelse med disse krav inden den 1. januar 2026.

**Tekstnære kommentarer**

Departementet har i sin gennemgang af *”Forslag til:* *Inatsisartutlov om turistvirksomhed, om zoneinddeling m.v. for erhvervsmæssig virksomhed og begrænsning i adgang til visse områder”* bidraget med rettelser af korrekturmæssig karakter til bemærkningerne. Bemærkningerne til det nævnte lovforslag indeholder blot enkelte trykfejl, grammatiske fejl mv., som departementet har haft mulighed for at være behjælpelig med.

Det modtagne udkast til bemærkninger til *”Forslag til: Inatsisartutlov om koncession til turistvirksomhed i udvalgte områder”* bærer imidlertid præg af en mangelfuld korrektur. Departementet for Boliger og Infrastruktur har derfor fokuseret sine kommentarer imod lovforslaget og opfordrer afsenderne til at foretage en grundig korrektur på bemærkningerne.

Inussiarnersumik inuulluaqqusillunga

Med venlig hilsen

Jurist Jakob Sjøberg

Officiel post til IAN

box909@nanoq.gl